Rana Utvikling

Rana Utvikling (forkortet RU), tidligere kalt Rana Utviklingsselskap AS, er et kommunalt organ i Rana kommune på Helgeland i Nordland.

RU arbeider innenfor nærings- og etableringsspørsmål. Selskapet tilbyr konsulentbistand og etablererkurs. I en oppstartsfase får etablerere tilgang til gratis kontor, veiledning og kontorfellesskap med andre nyetablerere.

Selskapet ble etablert 28. oktober 1987, på et tidspunkt da Rana stod foran en stor omstilling med nedleggelser av industribedriftene Norsk Jernverk og Norsk Koksverk et år senere. Den 12. mars 1995 skiftet selskapet navn til Rana Utvikling. Visjonen til Rana Utvikling er å gjøre Rana til Norges grønne industrihovedstad.

Siden 2013 har selskapet hatt kontorer i Torggata 1B, hvor de er samlokaliserte med Campus Helgeland.

Historikk

En kommune med fire tidligere omstillinger
Rana er den tredje mest folkerike kommunen i Nord-Norge etter Tromsø og Bodø. Totalt har kommunen vært gjennom fire omstillinger, og er nå i gang med den femte.

Den første omstillingen begynte i 1854, da Lars Aagaard Meyer (1831–1909)  — en handelsmann med tyske aner, startet båtproduksjon og årlig leverte 2500 båter av ulike typer.

Den andre omstillingen startet da Dunderland Iron Ore Company ble grunnlagt i London i 1902. Det var et gruveselskap som jobbet med å utvinne det som var landets rikeste jernmalm-forekomster i Dunderlandsdalen.

Den tredje omstillingen kom da Norsk Jernverk ble etablert i 1946, for å skape en nasjonal produksjon av jern- og stålprodukter «(Jernsaken)». I kjølvannet av dette ble Norsk Koksverk etablert i 1961.

Den fjerde omstillingen fant sted mellom 1988 og 1993. Den kom etter at Stortinget besluttet å legge ned den malmbaserte stålproduksjonen i Mo i Rana. I denne fasen ble Nasjonalbibliotekets avdeling i Mo i Rana og Statens Innkrevingssentral etablert.

Det grønne skiftet
Den 22. april 2016 drev Parisavtalen frem det som er blitt kalt «det grønne skiftet» eller den grønne revolusjon.

I 2013 ble Campus Helgeland åpnet Torggata 1B, i Mo i Rana sentrum. Den 1. januar 2016 ble campusen en del av Nord universitet, og den 1. juli 2016 ble SINTEF Helgeland offisielt etablert; selskapet samarbeider med bedrifter i regionen for å gi den landbaserte industrien grønn konkurransekraft og en bærekraftig utvikling ved hjelp av forskningsbasert innovasjon og bærekraftig teknologi.

Rana Utvikling har vært aktivt engasjert i Campus Helgeland, så vel som arbeidet for Mo i Rana lufthavn, Fagerlia (åpnes i 2025), ny dypvannskai, slik at større skip kan ankomme Mo i Rana og sikre arbeidsplasser og batterifabrikken Freyr, en grønn nordisk løsning. Siden 2015 har RU også arbeidet med å sikre Helgelandssykehuset i Mo i Rana.

Et annet prosjekt er reiselivsutvikling i Rana, og i nabokommunene Hemnes, Nesna, Lurøy, Træna og Rødøy.

Visjonen til Rana Utvikling er å gjøre Rana til Norges grønne industrihovedstad.

Samarbeid med Vefsn og Mosjøen
Under Drivkraftkonferansen i Sandnessjøen i 2022 var bærekraft og grønn omstilling et tema. Den 1. september 2022 entret administrerende direktør Ole M. Kolstad i Rana Utvikling talerstolen, og snakket om 3.000 nye jobber og 5.000 flere innbyggere når Freyr kommer i gang. 

Men samtidig påpekte han at et mye tettere samarbeid på Helgeland er løsningen. Det ble startet et felles løft med tanke på å skaffe kvalifisert arbeidskraft til regionen. Vefsn og Mo i Rana skal jobbe tett sammen med Nordland Fylkeskommune, ulike utdanningsinstitusjoner, NAV, lokalt næringsliv og industri. Dette målet ble også presisert av Espen Isaksen, daglig leder i Mosjøen og Omegn Næringsselskap.

Eierskap
Rana Utvikling er et aksjeselskap som har Rana kommune som hovedaksjonær. I 2022 fordelte aksjene seg slik:

 Rana kommune (60,58 %)
 Helgeland Invest As (16,67 %)
 Mo Industripark As (13,75 %)
 Øvrige aksjonærer (9 %)

Referanser

Eksterne lenker
 Hjemmeside

Næringsliv i Rana
Norske næringslivsorganisasjoner
Selskaper etablert i 1987
1987 i Norge